P6_TA(2005)0369

Vajdaság

Az Európai Parlament állásfoglalása a nemzetiségi sokféleség védelméről a Vajdaságban

Az Európai Parlament,

- tekintettel a vajdasági kisebbségek zaklatásáról szóló 2004. szeptember 16-i állásfoglalására [1],

- tekintettel a vajdasági és belgrádi ad hoc delegációjának tényfeltáró küldetéséről szóló 2005. március 2-i jelentésére,

- tekintettel a Szerbia és Montenegrónak az Európai Unióval történő stabilizációs és társulási megállapodásról folytatott tárgyalásokra való felkészültségéről szóló 2005. április 12-i bizottsági közleményre (COM(2005)0476),

- tekintettel eljárási szabályzata 115. cikke (5) bekezdésére,

A. mivel az EU és tagállamai mindig is támogatták a demokratizálódást és az emberi és kisebbségi jogok tiszteletben tartását a Szerbiai Köztársaságban és Szerbia és Montenegró Államközösségében,

B. mivel továbbra is érkeznek jelentések a Vajdaságból a politikai erők és a civil társadalom részéről az emberi és kisebbségi jogok megsértéséről, köztük a nem szerb nemzetiségi kisebbségiek zaklatásáról és fizikai bántalmazásáról és magyar nemzetiségi politikai vezetőket ért fenyegetésekről,

C. mivel évek óta a szerb központi és helyi szerveknek nem sikerült javítaniuk az emberi és kisebbségi jogok tiszteletben tartásának helyzetén és bíróság elé állítani az erőszakos cselekmények és zaklatások elkövetőit,

D. mivel mind a 2004. szeptember 16-i állásfoglalása, mind pedig a tényfeltáró küldetés kedvező hatással volt a vajdasági helyzetre,

E. mivel nem történt valódi előrelépés abban, hogy a nemzeti és etnikai kisebbségek létfeltételeinek rosszabbodását visszafordítsák a Vajdaságban – és ezáltal veszélyben van jövőjük a térségben, illetve abban sem, hogy megkönnyítsék az oktatásban való részvételüket, a közigazgatásban, a bírói karban és a rendőrségben történő képviseletüket, valamint, hogy biztosítsák egy jogállam tisztességes igazságszolgáltatásához és intézményeihez való egyenlő hozzáférésüket és az ezek előtti egyenlőségüket,

F. mivel – Kostunica úr 2004 szeptemberében tett nyilatkozataival ellentétben – a szerb kormánynak nem sikerült felállítania azt a két bizottságot, amelyek a nemzetiségi alapon elkövetett egyedi esetekkel, illetve a nemzetiségi viszonyokkal általában foglalkoznának,

G. mivel Szerbia és Montenegró Államközösségét nemzetközi és európai emberi jogi egyezmények kötik, amelyek teljes körű végrehajtásáról gondoskodnia kell az Európai Unióba történő integráció további haladásának feltételeként;

1. mély aggodalmát fejezi ki az emberi jogok ismétlődő megsértése, valamint a jog és a rend hiánya miatt a Vajdaságban;

2. felszólítja a Szerb Köztársaság és Szerbia és Montenegró Államközösség hatóságait, hogy tekintsék ezeket az erőszakos cselekményeket a hatályos jogszabályokat megsértő bűncselekményeknek, és hangsúlyozza az azonnali és hatékony fellépés jelentőségét a hasonló jellegű cselekmények jövőbeli megelőzése és hatásaik orvoslása érdekében;

3. folytatni szándékozik a vajdasági helyzet megfigyelését, különös tekintettel a stabilizációs és társulási megállapodás tartalmára és elveire, és ezen eljárás alatt rendszeres konzultációt kér a Bizottsággal és a Tanáccsal;

4. támogatja a délkelet-európai országokkal fenntartott kapcsolatokért felelős parlamentközi küldöttségnek a vajdasági kisebbségi és politikai helyzetről tartandó közmeghallgatásra vonatkozó kezdeményezését;

5. megerősíti, hogy költségvetési jogkörét mind segítségnyújtásra, mind pedig Szerbia és Montenegróra történő nyomásgyakorlásra hajlandó felhasználni, az alapvető emberi jogok és szabadságok – köztük a kisebbségi jogok – tiszteletben tartásának elősegítése érdekében;

6. felszólítja a Szerb Köztársaság és Szerbia és Montenegró Államközösség hatóságait, hogy adják vissza a Vajdaság autonómiáját – amelyet ez a terület 1990-ig élvezett –, továbbá állítsák vissza a vajdasági regionális parlament tényleges jogköreit az oktatás és a tömegtájékoztatás területén, lehetővé téve a regionális parlament számára a megfelelő politikák kidolgozását ebben a soknemzetiségű régióban;

7. sürgeti a Bizottságot, a Tanácsot és a közös kül- és biztonságpolitikai főképviselőt, hogy közelről kísérjék figyelemmel a vajdasági eseményeket, és fordítsanak nagyobb figyelmet arra a kiemelt biztonsági kockázatra, amit a vajdasági kisebbségek zaklatása jelent, és ezért kéri, hogy küldjenek EU megfigyelőket (EUMM) a térségbe;

8. emlékezteti Szerbia és Montenegró Államszövetsége és Szerbia kormányait, hogy a szabadság és demokrácia elve, az emberi jogok és alapvető szabadságok tiszteletben tartása, valamint a stabilizációs és társulási folyamat alapelemei előfeltételei az Európai Parlament beleegyezésének a stabilizációs és társulási megállapodás megkötésébe, és általában az Európai Unióval való bármilyen jövőbeli partneri kapcsolatnak;

9. utasítja elnökét, hogy továbbítsa ezt az állásfoglalást a Tanácsnak, a közös kül- és biztonságpolitikai főképviselőnek, a Bizottságnak, Szerbia, illetve Szerbia és Montenegró Államszövetség kormányainak és a vajdasági hatóságoknak.

[1] HL C 140. E, 2005.6.9., 163. o.

--------------------------------------------------